સર્જકની રજુઆતમાં વાચકને રસ પડવો જોઈએ એ પણ એટલું જ બલકે સૌથી વધુ જરુરી છે. પણ આ રસ એટલે સ્થુળ રસ નહીં. માનવીભાવોને જાગૃત કરીને તેનું રસમાં રુપાંતર કરવાની આ વાત છે. ભાવનું રસમાં રુપાંતર એટલે કોઈ એક વ્યક્તીને સ્પર્શતી વાત હોય તો પણ સમગ્ર માનવજાતની તે બની રહે તેને ભાવનું રસમાં રુપાંતર કહે છે. સાધારણીકરણ પણ આ જ બાબતને રજુ કરે છે. જેમ કે ‘શોક’ એ ભાવ છે. દરેક વ્યક્તીમાં શોકનો ભાવ હોય છે અને તે શોકનો અનુભવ કરવો કોઈને પણ ન ગમે છતાં ‘કરુણરસ’ની વારતા કે તેનું ચીત્રપટ આપણને વારંવાર જોવા પ્રેરે છે ! કારણ કે શોકના ભાવને જાગૃત કરીને તેનું રસરુપે સર્વસાધારણપણું સીદ્ધ થયું હોય છે.